Der skal gøres noget ved boligspekulanter, der lejer gamle rønner ud, mener borgmesteren i Lolland Kommune.

- Der har boet en mor og to børn her...?

Mette Frederiksen, formand for Socialdemokratiet, træder ind i det forladte hus på Årbysvej i Rødby på Lolland og er tydeligvis chokeret. Det skærer i hjertet, siger hun.

Der lugter af urin og mug i stuen, hvor tapetet hænger i laser, og den ene væg er ved at smuldre.

Der kan jo ikke bo mennesker her og slet ikke børn Mette Frederiksen, formand for Socialdemokratiet

I køkkenet har nogen, ser det ud til, indrettet en lille stald til dyr, og ovenpå er badeværelset undermineret af skidt. Der er store bunker støv alle vegne, og flere steder er gulvet beskadiget af vand.

- Der kan jo ikke bo mennesker her og slet ikke børn, lyder det fra politikeren, der er ved at blive vist rundt af borgmesteren i Lolland Kommune, Holger Schou Rasmussen (S).

Hans plan med rundvisningen er klar. Han vil have et nyt forslag taget op blandt partierne på Christiansborg. Det handler om at give kommunerne mere magt over udlejning af dårlige boliger.

Rundvisning Foto: TV ØST

Husets køkken Foto: TV ØST

- Jeg mener, at det skal være sådan, at alle udlejere skal synes og godkendes af kommunen. Består man ikke synet, skal man enten lave forbedringer, eller også skal man rive sin ejendom ned, siger borgmesteren.

Mette Frederiksen giver ham ret.

- Jeg vil tage det op på Christiansborg og se, om vi kan få flertal for sådan en ordning. Der mangler et værktøj til kommunerne på det her område, siger hun og henviser til, at kommunerne i dag er nødt til at opkøbe visse ejendomme for at sætte en stopper for, at de bliver udlejet.

Husets badeværelse Foto: TV ØST

Vi oplever ugentligt, at der er mennesker, der flytter ind i dårlige boliger, og som kommer i klemme Holger Schou Rasmussen (S), borgmester i Lolland Kommune

- Det er et stort problem, siger Holger Schou Rasmussen og tilføjer:

- Vi oplever ugentligt, at der er mennesker, der flytter ind i dårlige boliger, og som kommer i klemme. Og vi har over 5000 private udlejningsejendomme hernede.

Kan blive straffet af det nye forslag

På spørgsmålet om, hvorvidt gode udlejere, der lejer ordentlige ejendomme ud, kan blive straffet af det nye forslag, svarer Mette Frederiksen:

- Nej, for hvis det går igennem, bliver det et tilbud til kommunerne, ikke noget, der skal benyttes.

Mette Frederiksen Foto: TV ØST

For Lollands borgmester handler det om at lave om på den proces, der ofte bruges i dag, nemlig at mennesker i slum bliver genhuset:

- Jeg vil derhen, hvor ingen starter med at flytte ind i sådan noget som det her, siger Holger Schou Rasmussen og tilføjer:

- Det skal være sådan, at alle flytter ind i noget, der er rimeligt fra starten.

Se flere billeder fra faldefærdige boliger på Lolland her.